b'\n_START_ARTICLE_\nSpodnja Polskava\n_START_SECTION_\nZgodovina\n_START_PARAGRAPH_\nNeposredna bli\xc5\xbeina naselja je bila poseljena \xc5\xbee v neolitiku, o \xc4\x8demer pri\xc4\x8dajo \xc5\xa1tevilne arheolo\xc5\xa1ke najdbe. V \xc4\x8dasu Rimljanov je v bli\xc5\xbeini tekla cesta Celeia-Poetovio, obstaja pa tudi mo\xc5\xbenost o stalni poselitvi v manj\xc5\xa1em obsegu. Slovani so se v polskavski svet za\xc4\x8deli naseljevati v zadnji tretjini 6. stoletja. Ime Polskava je prvi\xc4\x8d omenjeno 1164 in izvira iz imena bli\xc5\xbenjega potoka, ki je v spodnjem toku tekel polze\xc4\x8de po\xc4\x8dasi (polze\xc4\x8de - Pulzka - Polskava). Takrat je bil lastnik majhne vasi Dolnje Polskave Riher I. Polskavski, njegov naslednik pa je 1249 dosegel samostojnost polskavske \xc5\xbeupnije s cerkvijo, posve\xc4\x8deno svetemu \xc5\xa0tefanu. Proti koncu 15. stoletja so na Polskavsko prvi\xc4\x8d vdrli Turki. V enem od teh pusto\xc5\xa1enj so se doma\xc4\x8dini s pomo\xc4\x8djo prebivalcev Slovenske Bistrica uspe\xc5\xa1no obranili. Okoli leta 1570 je bil zgrajen dvorec Fraj\xc5\xa1tajn. Leta 1887 je bilo ustanovljeno prostovoljno gasilsko dru\xc5\xa1tvo._NEWLINE_Razli\xc4\x8dna zgodovinska imena Polskave z letnicami uporabe: Pulzcau (1207), Pusskawa (1306), Pulezkaw (1402), Polczkaw (1436), Puskava (1654), Pulskavia (1751), Poskava (1798), Pulsgava (1822), Polskava (1850).\n_START_SECTION_\nPrireditve\n_START_PARAGRAPH_\nTekom leta se na Spodnji Polskavi izvaja ve\xc4\x8d tradicionalnih prireditev, med katerimi najbolj izstopata pustna povorka in Spodnjepolskavsko poletje. V pustni povorki sodelujejo \xc5\xa1tevilne skupinske maske iz sosednjih vasi. Gre za tradicionalne maske, npr. vle\xc4\x8denje klade, rusa, ali pa satiri\xc4\x8dne in posmehljive maske, ki predstavljajo aktualno stanje. Pridru\xc5\xbeijo se \xc5\xa1e otroci iz vrtca in osnovne \xc5\xa1ole ter godba na pihala. Prvi konec tedna v mesecu avgustu prebivalci praznujejo svoj krajevni praznik. Pripravijo razli\xc4\x8dne prireditve: koncerte, gledali\xc5\xa1ke predstave, gasilski manever, blagoslov v farni cerkvi svetega \xc5\xa0tefana ter razne \xc5\xa1portne in zabavne prireditve.'